钦定古今图书集成/明伦汇编/氏族典/第287卷 > 黄尊素
## 钦定古今图书集成/明伦汇编/氏族典/第287卷 > 黄尊素

按《明外史黄尊素传》：“尊素，字真长，馀姚人。万历四十
四年进士。除宁国推官，精敏彊执。天启二年，擢授御
史，谒假归。明年冬，还朝。四年，杨涟劾魏忠贤，被旨谯
让，尊素复抗疏继之。忠贤恨，万燝廷杖，以创重卒。尊
素上言乞复其故官，破格赐恤。疏入，益忤忠贤意。五
年，遣视陕西茶马。甫出都，逆党曹钦程劾其专击善”
类，助高攀龙、魏大中虐焰，遂削籍。尊素謇谔敢言，尢
有深识远虑。汪文言初下狱，忠贤即欲罗织杀之。会
吴中讹言尊素欲效杨一清诛刘瑾，用李实为张永，
授以秘计。忠贤大惧，遣刺事者至吴中，凡四辈。侍郎
马程、沈滨家居奏记，忠贤曰：“事有迹矣。”于是忠贤日
遣使谯诃实，取其空印白疏，入尊素姓名，遂被逮。使
者至苏州，适城中击杀逮周顺昌旗尉，其城外人并
击逮尊素者。逮者失驾帖不敢至。尊素闻，即囚服诣
吏，自投诏狱，搒掠备至。已知狱卒将害己，叩首谢君
父，赋诗一章，遂死。福王时，追谥《忠端》。